KLASA: 034-05/24-01/79

URBROJ: 711-02-01/07-2024-04

Zagreb, 14. lipnja 2024.

**HELGA MOŽÉ**

upraviteljica Zaklade za poticanje partnerstva i razvoja civilnog društva –

Fondazione per la promozione del partenariato

e dello svilupo della societa civile

**Predmet: mišljenje na zahtjev obveznice** **Helge Možé**

- daje se

Povjerenstvo za odlučivanje o sukobu interesa (u daljnjem tekstu: Povjerenstvo) je 24. svibnja 2024. zaprimilo zahtjev za davanjem mišljenja koji je podnijela obveznica Helga Možé, upraviteljica Zaklade za poticanje partnerstva i razvoja civilnog društva – Fondazione per la promozione del partenariato e dello svilupo della societa civile (u daljnjem tekstu: Zaklada).

U podnesenom zahtjevu obveznica postavlja pitanje smije li ostvarivati dodatne prihode od naknade za sudjelovanje na konferencijama, panelima i slično kao gost predavač, stručnjak, zatim od social media marketinga putem osobnih društvenih mreža (na bilo koji način) te od prodaje vlastite knjige.

Obveznica traži mišljenje Povjerenstva o mogućem postojanju zapreka i sukoba interesa koji bi proizlazio iz obavljanja navedenih poslova i primanja naknada za iste, uz obnašanje dužnosti upraviteljice Zaklade.

Povjerenstvo je zahtjevom za dopunom predmetnog zahtjeva obveznice oznake KLASA: 034-05/24-01/79, URBROJ: 711-02-01/02-2024-2 od 31. svibnja 2024. od iste zatražilo dostavu podataka o tome što podrazumijevaju poslovi social media marketinga koje bi obveznica obavljala putem društvenih mreža te bi li isti uključivali reklamiranje nekih njenih proizvoda, proizvoda određenih trgovačkih društava ili nešto treće. U očitovanju od 31. svibnja 2024. obveznica je navela da se radi o potencijalnim intelektualnim/savjetodavnim uslugama. Naime, postoji međunarodna mreža na kojoj se nude intelektualne usluge, savjetovanja o poslu, razvoju ideja, osnaživanje žena u poslovnom smislu te obveznicu zanima može li, ako primjerice dosegne veliku vidljivost vezano za to, istu monetizirati od društvenih mreža.

Povodom navedenog zahtjeva obveznice, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, br. 143/21. i 36/24., u daljnjem tekstu: ZSSI) na 53. sjednici održanoj 14. lipnja 2024. obveznici daje mišljenje kako slijedi.

Člankom 8. stavcima 3. i 4. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva, koje je Povjerenstvo dužno dati najkasnije u roku od 15 dana od dana primitka zahtjeva obveznika.

Uvidom u Registar obveznika, koji ustrojava i vodi Povjerenstvo, utvrđeno je da Helga Možé od 25. prosinca 2021. obnaša dužnost upraviteljice Zaklade za poticanje partnerstva i razvoja civilnog društva – Fondazione per la promozione del partenariato e dello svilupo della societa civile, dok je uvidom u Registar imovinskih kartica, koji također ustrojava i vodi Povjerenstvo, utvrđeno da ista navedenu dužnost obnaša profesionalno te da za to prima plaću.

Nadalje, uvidom u Registar pravnih osoba, koji ustrojava i vodi Povjerenstvo, utvrđeno je da je osnivač predmetne Zaklade Istarska županija.

Člankom 3. stavkom 1. točkom 44. ZSSI-a propisano je da su upravitelji zaklada koje osniva Republika Hrvatska ili jedinica lokalne i područne (regionalne) samouprave obveznici u smislu toga Zakona te je Helga Možé kao obveznica dužna postupati sukladno odredbama ZSSI-a.

Člankom 17. stavkom 2. ZSSI-a propisano je da obveznici, koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti. Međutim, stavkom 3. tog članka propisano je da prethodno odobrenje Povjerenstva iz stavka 2. toga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Iz zahtjeva za mišljenjem proizlazi da bi obveznica na konferencijama i panelima sudjelovala kao gost predavač, stručnjak, slijedom čega Povjerenstvo zaključuje da bi obveznica na istima sudjelovala u svojstvu stručnjaka iz odnosnog područja, iako ujedno obnaša dužnost upraviteljice Zaklade.

Sukladno citiranom članku 17. stavku 3. ZSSI-a, obveznica može za vrijeme obnašanja dužnosti upraviteljice Zaklade obavljati predmetne edukacijske poslove i od njihova obavljanja stjecati primitke.

Međutim, ako bi obveznica edukacijske poslove obavljala u svojstvu upraviteljice Zaklade, tada ne bi mogla uz plaću za obnašanje navedene javne dužnosti ostvarivati i naknadu za obavljanja edukacijske djelatnosti jer bi se radilo o zabranjenoj dodatnoj naknadi u smislu članka 7. točke d) ZSSI-a, a kojom je propisano da je obveznicima tog Zakona zabranjeno primiti dodatnu naknadu za poslovne obnašanja javnih dužnosti.

U odnosu na upit obveznice u vezi s ostvarivanjem dodatnih prihoda od prodaje vlastite knjige, Povjerenstvo ističe da se prihodi od prodaje knjige smatraju primicima po osnovi autorskog prava kao prava intelektualnog vlasništva u smislu citiranog članka 17. stavka 3. ZSSI-a pa stoga Povjerenstvo zaključuje da obveznica, uz primitak plaće za obnašanje dužnosti upraviteljice Zaklade, može istovremeno stjecati i primitke od prodaje vlastite knjige.

Nadalje, Povjerenstvo ističe da obveznica, uz obnašanje dužnosti upraviteljice Zaklade, može obavljati i poslove marketinga putem društvenih mreža te od tih poslova ostvarivati primitke. Naime, iz očitovanja obveznice proizlazi da su navedeni poslovi marketinga privremeni i povremeni poslovi pa da se ne radi o redovitom i stalnom zanimanju u smislu gore navedenog članka 17. stavka 2. ZSSI-a. Međutim, ako bi obveznica navedene poslove obavljala uz naknadu ili radi ostvarivanja primitka u smislu redovitog i stalnog zanimanja, ista bi za navedeno bila dužna ishoditi prethodno odobrenje Povjerenstva nakon što ono utvrdi da predmetni poslovi ne utječu na zakonito obnašanje javne dužnosti, a sve sukladno navedenom članku 17. stavku 2 ZSSI-a.

Povjerenstvo napominje kako je obveznica, sukladno članku 17. stavku 4. ZSSI-a, obvezna u imovinskoj kartici prijaviti Povjerenstvu sve primitke koji bi joj eventualno bili isplaćeni za obavljanje gore navedenih poslova.

PREDSJEDNICA POVJERENSTVA

Aleksandra Jozić Ileković, dipl. iur.

Dostaviti:

1. Obveznica Helge Možé, elektroničkom poštom
2. Objava na internetskoj stranici Povjerenstva
3. Pismohrana